Πανεπιστήμιο του Γκαλάτσι

Το Πανεπιστήμιο «Κάτω Δούναβη» του Γκαλάτσι (ρουμ. Universitatea „Dunărea de Jos” din Galați, λατ. Universitas Galatiensis) είναι δημόσιο πανεπιστήμιο στην πόλη Γκαλάτσι της Ρουμανίας. Ιδρύθηκε το 1974.

Ιστορία
Το Πανεπιστήμιο του Γκαλάτσι, όπως ονομαζόταν απλώς παλαιότερα, ιδρύθηκε τον Ιούλιο του 1974 με τη συγχώνευση του Πολυτεχνείου και του Παιδαγωγικού Ινστιτούτου (παιδαγωγικής ακαδημίας) της πόλεως. Με τη σειρά του το Πολυτεχνείο του Γκαλάτσι προήλθε από το Εγγειοβελτιωτικό Ινστιτούτο (που ιδρύθηκε το 1948) και το Ινστιτούτο Ναυτικής και Μηχανολογικής Μηχανικής (που ιδρύθηκε το 1951). Το 1953 το Ινστιτούτο Ιχθυοκαλλιέργειας και Τεχνολογιών της Αλιείας μεταφέρθηκε από την Κωνστάντζα στο Γκαλάτσι και συγχωνεύθηκε με τα δύο προηγούμενα υπό την ονομασία «Τεχνικό Ινστιτούτο του Γκαλάτσι». Το 1955 μεταφέρθηκε επίσης στο Γκαλέτσι το Ινστιτούτο Βιομηχανίας Τροφίμων του Βουκουρεστίου. Δύο χρόνια αργότερα, όλα αυτά τα ιδρύματα ανώτερης εκπαιδεύσεως έγιναν το Πολυτεχνείο του Γκαλάτσι ή Πολυτεχνικό Ινστιτούτο του Γκαλάτσι.

Από την άλλη, το Παιδαγωγικό Ινστιτούτο του Γκαλάτσι ιδρύθηκε το 1959 και αποτελείτο από 5 σχολές: Γλώσσας, μαθηματικών, φυσικής-χημείας, φυσικών επιστημών και αθλητισμού.

Το 1991 στην ονομασία του Πανεπιστημίου του Γκαλάτσι προστέθηκε και το «Κάτω Δούναβη», από την ιστορική ονομασία ολόκληρης της περιφέρειας γύρω από την πόλη.

Δομή
Το Πανεπιστήμιο «Κάτω Δούναβη» του Γκαλάτσι αποτελείται σήμερα από 14 σχετικώς μικρές σχολές, που συνολικά έχουν περισσότερα από τριάντα τμήματα. Αρκετά από τα πτυχία που δίνει είναι μοναδικά για τους τομείς τους στη χώρα, όπως π.χ. του Ναυτικού Μηχανικού και των Αλιευτικών Σπουδών.

Τα τελευταία έτη αναπτύχθηκαν και νέα πανεπιστημιακά προγράμματα, όπως στη Διοίκηση Βιομηχανιών, στα Χρηματοοικονομικά, στις Διεθνείς Οικονομικές Σχέσεις και στην Τεχνική Πληροφορική.

Το ίδρυμα διαθέτει προγράμματα διδακτορικού και master στη χημεία, τη φυσική, τα μαθηματικά, την οικονομία, την τεχνολογία τροφίμων και αλιείας, τα συστήματα αυτόματου ελέγχου και τις τεχνικές υπολογισμού, καθώς και στην τεχνητή νοημοσύνη. Επίσης δίνει διδακτορικά (αλλά όχι master) σε διάφορες κοινωνικές και άλλες επιστήμες του ανθρώπου.

μικρογραφία|225px|Το «Κτήριο Y», που στεγάζει τις Σχολές Επιστήμης Υπολογιστών, Ηλεκτρολόγων Μηχανικών και Ναυπηγικής.
Οι σχολές του Πανεπιστημίου είναι οι εξής:

 Σχολή Μηχανολόγων Μηχανικών
 Σχολή Επιστήμης Υπολογιστών
 Σχολή Αυτοματισμού, Υπολογιστικών Επιστημών, Ηλεκτρονικών και Ηλεκτρολόγων Μηχανικών
 Σχολή Ναυπηγικής
 Σχολή Επιστήμης και Τεχνολογίας Τροφίμων
 Σχολή Μηχανολογίας και Αγρονομίας στη Βραΐλα
 Σχολή Φυσικών Επιστημών και Περιβάλλοντος
 Σχολή Φιλολογίας
 Σχολή Φυσικής Αγωγής και Αθλητισμού
 Σχολή Οικονομικών και Διοικήσεως Επιχειρήσεων
 Σχολή Νομικής, Κοινωνικών και Πολιτικών Επιστημών
 Σχολή Ιατρικής και Φαρμακευτικής
 Σχολή Ιστορίας, Φιλοσοφίας και Θεολογίας
 Σχολή Καλών Τεχνών

Πέραν αυτών, υπάρχει μια διαπανεπιστημιακή σχολή και ένα ανεξάρτητο τμήμα:

 Η «Διασυνοριακή Σχολή Επιστημών του Ανθρώπου, Οικονομικών Επιστημών και Επιστημών Μηχανικού», σε συνεργασία με το Κρατικό Πανεπιστήμιο του Καχούλ (στη Δημοκρατία της Μολδαβίας)Universitatea din Cahul şi nevoia de specialişti în Sudul Moldovei
 Τμήμα Εκπαιδεύσεως Διδασκάλων

Παραπομπές

 Εξωτερικοί σύνδεσμοι 
 Ο ιστότοπος του ιδρύματος (στην αγγλική γλώσσα)

Γκαλατσι